b"\n_START_ARTICLE_\nR\xc3\xbapits\n_START_SECTION_\nHist\xc3\xb2ria\n_START_PARAGRAPH_\nEl grup R\xc3\xbapits va n\xc3\xa9ixer el setembre de 2014 d\xe2\x80\x99una proposta dels germans Espel portada a la pr\xc3\xa0ctica amb el baixista Marc Coromines i el bateria Oscar Pardo. A aquesta colla d'amics de Gironella, que es coneixien des de l'escola, se'ls va ajuntar posteriorment un altre amic, el trompetista Quico Rodr\xc3\xadguez i, un any m\xc3\xa9s tard, el trombonista Gerard Serrano, que completa el sextet actual. El nom de R\xc3\xbapits ve d'una variant del nom del pit-roig, rupit, un ocell amigable i divertit. El 2015 van gravar un primer treball autoeditat amb quatre can\xc3\xa7ons._NEWLINE_El 2016 van guanyar el premi Popular del concurs Sona 9, que s'obt\xc3\xa9 per votaci\xc3\xb3 del p\xc3\xbablic, a l'Antiga F\xc3\xa0brica Damm, cosa que els va permetre actuar al festival Canet Rock del mateix any. El 2017 van gravar el primer llarga durada, Imperfeccions, gravat a Bucbonera Studios. L'\xc3\xa0lbum inclou dotze can\xc3\xa7ons d'un pop festiu i optimista on tenen cabuda des de sons m\xc3\xa9s electr\xc3\xb2nics (Busco un lloc) fins a ritmes llatins com Ulls clars i Equinocci._NEWLINE_El segon disc, Imagimari, fou publicat el 10 d'abril de 2019 i el van presentar a la sala Stroika de Manresa el 26 d'abril i a l'Antiga F\xc3\xa0brica Damm el 28 del mateix mes. Aquest treball va suposar una evoluci\xc3\xb3, amb un so m\xc3\xa9s electr\xc3\xb2nic i una m\xc3\xbasica m\xc3\xa9s ballable. La g\xc3\xa8nesi d'aquest CD parteix de les lletres del cantant, Marc Espel, sobre les quals tot el grup va anar treballant a l'estudi. Amb aquestes can\xc3\xa7ons, que parlen de superar problemes, de parella o de feina, d'enfrontar-s'hi amb una visi\xc3\xb3 optimista de la vida, es crea l'imaginari col\xc2\xb7lectiu que identifica R\xc3\xbapits, amb tot d'objectes, en forma de can\xc3\xa7ons, que passaran a formar part del seu univers pop. Fou enregistrat a la Bucbonera Studios amb Tom\xc3\xa0s Robisco com a t\xc3\xa8cnic i Jordi Cost Sec (ex Strombers) com a productor, i masteritzat als estudis d'Abbey Road a Londres."